amanoisuno/poet huggingface dataset:
贈東鄰王十三 白居易
攜手池邊月，開襟竹下風。驅愁知酒力，破睡見茶功。居處東西接，年顏老少同。能來爲伴否，伊上作漁翁。
早春同劉郎中寄宣武令狐相公 白居易
梁園不到一年強，遙想清吟對綠觴。更有何人能飲酌，新添幾卷好篇章。馬頭拂柳時回轡，豹尾穿花暫亞槍。誰引相公開口笑，不逢白監與劉郎。
寄太原李相公 白居易
聞道北都今一變，政和軍樂萬人安。綺羅二八圍賓榻，組練三千夾將壇。蟬鬢應誇丞相少，貂裘不覺太原寒。世間大有虛榮貴，百歲無君一日歡。
雪中寄令狐相公兼呈夢得 白居易
兔園春雪梁王會，想對金罍詠玉塵。今日相如身在此，不知客右坐何人。
出使在途所騎馬死改乘肩轝將歸長安偶詠旅懷寄太原李相公 白居易
驛路崎嶇泥雪寒，欲登籃轝一長嘆。風光不見桃花騎，塵土空留杏葉鞍。喪乘獨歸殊不易，脫驂相贈豈爲難。幷州好馬應無數，不怕旌旄試覓看。
有雙鶴留在洛中忽見劉郎中依然鳴顧劉因爲鶴嘆二篇寄予予以二絕句答之 一 白居易
辭鄉遠隔華亭水，逐我來棲緱嶺雲。慚媿稻粱長不飽，未曾回眼向雞羣。
有雙鶴留在洛中忽見劉郎中依然鳴顧劉因爲鶴嘆二篇寄予予以二絕句答之 二 白居易
荒草院中池水畔，銜恩不去又經春。見君驚喜雙回顧，應爲吟聲似主人。
龍門下作 白居易
龍門澗下濯塵纓，擬作閑人過此生。筋力不將諸處用，登山臨水詠詩行。
姚侍御見過戲贈 白居易
晚起春寒慵裹頭，客來池上偶同遊。東臺御史多提舉，莫按金章繫布裘。
題洛中第宅 白居易
水木誰家宅，門高占地寬。懸魚挂青甃，行馬護朱欄。春榭籠煙煖，秋庭鎖月寒。松膠黏琥珀，筠粉撲琅玕。試問池臺主，多爲將相官。終身不曾到，唯展宅圖看。
寄殷協律 白居易
五歲優游同過日，一朝消散[似]浮雲。琴詩酒伴皆拋我，雪月花時最憶君。幾度聽雞歌白日，亦曾騎馬詠紅裙。吳娘暮雨蕭蕭曲，自別江南更不聞。
洛下諸客就宅相送偶題西亭 白居易
几榻臨池坐，軒車冒雪過。交親致桮酒，僮僕解笙歌。流歲行將晚，浮榮得幾多。林泉應問我，不住意如何。
將發洛中枉令狐相公手札兼辱二篇寵行以長句答之 白居易
尺素忽驚來梓澤，雙金不惜送蓬山。八行落泊飛雲雨，五字鎗鏦動珮環。玉韻乍聽堪醒酒，銀鉤細讀當披顏。收藏便作終身寶，何啻三年懷袖間。
臨都驛答夢得六言二首 一 白居易
揚子津頭月下，臨都驛裏燈前。昨日老於前日，去年春似今年。
臨都驛答夢得六言二首 二 白居易
謝守歸爲秘監，馮公老作郎官。前事不須問著，新詩且更吟看。
喜錢左丞再除華州以詩伸賀 白居易
左轄輟中臺，門東委上才。彤襜經宿到，絳帳及春開。民望懇難奪，天心慈易回。那知不隔歲，重借寇恂來。
和錢華州題少華清光絕句 白居易
高情雅韻三峯守，主領清光管白雲。自笑亦曾爲刺史，蘇州肥膩不如君。
送陝府王大夫 白居易
金馬門前回劒珮，鐵牛城下擁旌旗。他時萬一爲交代，留取甘棠三兩枝。
翫迎春花贈楊郎中 白居易
金英翠萼帶春寒，黃色花中有幾般。憑君與向遊人道，莫作蔓菁花眼看。
閑出 白居易
身外無羈束，心中少是非。被花留便住，逢酒醉方歸。人事行時少，官曹入日稀。春寒遊正好，穩馬薄綿衣。
花前有感兼呈崔相公劉郎中 白居易
落花如雪鬢如霜，醉把花看益自傷。少日爲名多檢束，長年無興可顛狂。四時輪轉春常少，百刻支分夜苦長。何事同生壬子歲，老於崔相及劉郎。
微之就拜尚書居易續除刑部因書賀意兼詠離懷 白居易
我爲憲部入南宮，君作尚書鎮浙東。老去一時成白首，別來七度換春風。簪纓假合虛名在，筋力銷磨實事空。遠地官高親故少，些些談笑與誰同。
喜與韋左丞同入南省因敘舊以贈之 白居易
早年同遇陶鈞主，利鈍精粗共在鎔。金劒淬來長透匣，鉛刀磨盡不成鋒。差肩北省慙非據，接武南宮幸再容。跛鼈雖遲騏驥疾，何妨中路亦相逢。
早朝 白居易
鼓動出新昌，雞鳴赴建章。翩翩穩鞍馬，楚楚健衣裳。宮漏傳殘夜，城陰送早涼。月堤槐露氣，風燭樺煙香。雙闕龍相對，千官雁一行。漢庭方尚少，慙嘆鬢如霜。
答裴相公乞鶴 白居易
警露聲音好，沖天相貌殊。終宜向遼廓，不稱在泥塗。白首勞爲伴，朱門幸見呼。不知疎野性，解愛鳳池無。
晚從省歸 白居易
朝回北闕值清晨，晚出南宮送暮春。入去丞郎非散秩，歸來詩酒是閑人。猶思泉石多成夢，尚嘆簪裾未離身。終是不如山下去，心頭眼底兩無塵。
京路 白居易
西來爲看秦山雪，東去緣尋洛苑春。來去騰騰兩京路，閑行除我更無人。
華州西 白居易
每逢人靜慵多歇，不計程行困即眠。上得籃轝未能去，春風敷水店門前。
從陝至東京 白居易
從陝至東京，山低路漸平。風光四百里，車馬十三程。花共垂鞭看，桮多並轡傾。笙歌與談笑，隨分自將行。
送春 白居易
銀花鑿落從君勸，金屑琵琶爲我彈。不獨送春兼送老，更嘗一着更聽看。
宿杜曲花下 白居易
覓得花千樹，攜來酒一壺。嬾歸兼擬宿，未醉豈勞扶。但惜春將晚，寧愁日漸晡。籃轝爲臥舍，漆盝是行廚。斑竹盛茶櫃，紅泥罨飯爐。眼前無所闕，身外更何須。小面琵琶婢，蒼頭觱篥奴。從君飽富貴，曾作此遊無。
繡婦嘆 白居易
連枝花樣繡羅襦，本擬新年餉小姑。自覺逢春饒悵望，誰能每日趂功夫。針頭不解愁眉結，線縷難穿淚臉珠。雖凭繡牀都不繡，同牀繡伴得知無。
春詞 白居易
低花樹暎小妝樓，春入眉心兩點愁。斜倚欄干背鸚鵡，思量何事不回頭。
恨詞 白居易
翠黛眉低歛，紅珠淚暗銷。從來恨人意，不省似今朝。
山石榴花十二韻 白居易
曄曄復煌煌，花中無比方。豔夭宜小院，條短稱低廊。本是山頭物，今爲砌下芳。千叢相向背，萬朵互低昂。照灼連朱檻，玲瓏暎粉牆。風來添意態，日出助晶光。漸綻臙脂萼，猶含琴軫房。離披亂剪綵，斑駮未勻妝。絳焰燈千炷，紅裙妓一行。此時逢國色，何處覓天香？恐合栽金闕，思將獻玉皇。好差青鳥使，封作百花王。
送敏中歸豳寧幕 白居易
六十衰翁兒女悲，傍人應笑爾應知。弟兄垂老相逢日，桮酒臨歡欲散時。前路加餐須努力，今宵盡醉莫推辭。司徒知我難爲別，直過秋歸未訝遲。
宴散 白居易
小宴追涼散，平橋步月回。笙歌歸院落，燈火下樓臺。殘暑蟬催盡，新秋雁帶來。將何迎睡興，臨臥舉殘桮。
池上 白居易
褭褭涼風動，淒淒寒露零。蘭衰花始白，荷破葉猶青。獨立棲沙鶴，雙飛照水螢。若爲寥落境，仍值酒初醒。
花酒 白居易
香醅淺酌浮如蟻，雪鬢新梳薄似蟬。爲報洛城花酒道，莫辭送老二三年。
題崔常侍濟源莊 白居易
谷口誰家住，雲扃鎖竹泉。主人何處去，蘿薜換貂蟬。籍在金閨內，班排玉扆前。誠知憶山水，歸得是何年。
認春戲呈馮少尹李郎中陳主簿 白居易
認得春風先到處，西園南面水東頭。柳初變後條猶重，花未開時枝已稠。闇助醉歡尋綠酒，潛添睡興著紅樓。知君未別陽和意，直待春深始擬遊。
柘枝詞 白居易
柳闇長廊合，花深小院開。蒼頭鋪錦褥，皓腕捧銀桮。繡帽珠稠綴，香衫袖窄裁。將軍拄毬杖，看按柘枝來。
代夢得吟 白居易
後來變化三分貴，同輩凋零太半無。世上爭先從盡汝，人間鬬在不如吾。竿頭已到應難久，局勢雖遲未必輸。不見山苗與林葉，迎春先綠亦先枯。
寄答周協律 白居易
故人敘舊寄新篇，惆悵江南到眼前。闇想樓臺萬餘里，不聞歌吹一周年。橋頭誰更看新月，池畔猶應泊舊船。最憶後庭桮酒散，紅屏風掩綠窗眠。
太和戊申歲大有年詔賜百寮出城觀稼謹書盛事以俟采詩 白居易
清晨承詔命，豐歲閱田閭。膏雨抽苗足，涼風吐穗初。早禾黃錯落，晚稻綠扶疎。好入詩家詠，宜令史館書。散爲萬姓食，堆作九年儲。莫道如雲稼，今秋雲不如。
贈悼懷太子挽歌辭二首 一 白居易
竹馬書薨歲，銅龍表葬時。永言窀穸事，全用少陽儀。壽夭由天命，哀榮出聖慈。恭聞褒贈詔，軫念在與夷。
贈悼懷太子挽歌辭二首 二 白居易
剪葉藩封早，承華冊命尊。笙歌辭洛苑，風雪蔽梁園。鹵簿凌霜宿，銘旌向月翻。宮寮不逮事，哭送出都門。
雨中招張司業宿 白居易
過夏衣香潤，迎秋簟色鮮。斜支花石枕，臥詠蘂珠篇。泥濘非遊日，陰沈好睡天。能來同宿否，聽雨對牀眠。
和集賢劉學士早朝作 白居易
吟君昨日早朝詩，金御爐前喚仗時。煙吐白龍頭宛轉，扇開青雉尾參差。暫留春殿多稱屈，合入綸闈即可知。從此摩霄去非晚，鬢邊未有一莖絲。
送陝州王司馬建赴任 白居易
陝州司馬去何如，養靜資貧兩有餘。公事閑忙同少尹，料錢多少敵尚書。秪攜美酒爲行伴，唯作新詩趂下車。自有鐵牛無詠者，料君投刃必應虛。
對琴待月 白居易
竹院新晴夜，松窗未臥時。共琴爲老伴，與月有秋期。玉軫臨風久，金波出霧遲。幽音待清景，唯是我心知。
齋月靜居 白居易
病來心靜一無思，老去身閑百不爲。忽忽眼塵猶愛睡，些些口業尚誇詩。葷腥每斷齋居月，香火常親宴坐時。萬慮消停百神泰，唯應寂寞殺三尸。
宿裴相公興化池亭 白居易
林亭一出宿風塵，忘却平津是要津。松閣晴看山色近，石渠秋放水聲新。孫弘閣鬧無閑客，傅說舟忙不借人。何似掄才濟川外，別開池館待交親。
和劉郎中望終南山秋雪 白居易
遍覽古今集，都無秋雪詩。陽春先唱後，陰嶺未消時。草訝霜凝重，松疑鶴散遲。清光莫獨占，亦對白雲司。
廣府胡尚書頻寄詩因答絕句 白居易
尚書清白臨南海，雖飲貪泉心不回。唯向詩中得珠玉，時時寄到帝鄉來。
送鶴與裴相臨別贈詩 白居易
司空愛爾爾須知，不信聽吟送鶴詩。羽翮勢高寧惜別，稻粱恩厚莫愁飢。夜棲少共雞爭樹，曉浴先饒鳳占池。穩上青雲勿回顧，的應勝在白家時。
令狐相公拜尚書後有喜從鎮歸朝之作劉郎中先和因以繼之 白居易
車騎新從梁苑回，履聲珮響入中臺。鳳池望在終重去，龍節功成且納來。金勒最宜乘雪出，玉觴何必待花開。尚書首唱郎中和，不計官資只計才。
送河南尹馮學士赴任 白居易
石渠金谷中間路，軒騎翩翩十日程。清洛飲冰添苦節，碧嵩看雪助高情。謾誇河北操旄鉞，莫羨江西擁斾旌。何似府寮京令外，別教三十六峰迎。
讀鄂公傳 白居易
高臥深居不見人，功名斗藪似灰塵。唯留一部清商樂，月下風前伴老身。
烏夜啼 白居易
城上歸時晚，庭前宿處危。月明無葉樹，霜滑有風枝。啼澀飢喉咽，飛低凍翅垂。畫堂鸚鵡鳥，冷暖不相知。
鏡換桮 白居易
欲將珠匣青銅鏡，換取金尊白玉巵。鏡裏老來無避處，尊前愁至有消時。茶能散悶爲功淺，萱縱忘憂得力遲。不似杜康神用速，十分一盞便開眉。
雙鸚鵡 白居易
綠衣整頓雙棲起，紅觜分明對語時。始覺琵琶弦莽鹵，方知吉了舌參差。鄭牛識字吾常嘆，丁鶴能歌爾亦知。若稱白家鸚鵡鳥，籠中兼合解吟詩。
贈朱道士 白居易
儀容白皙上仙郎，方寸清虛內道場。兩翼化生因服藥，三尸臥死爲休糧。醮壇北向宵占斗，寢室東開早納陽。盡日窗間更無事，唯燒一炷降真香。
昨以拙詩十首寄西川杜相公相公亦以新作十首惠然報示首數雖等工拙不倫重以一章用伸答謝 白居易
詩家律手在成都，權與尋常將相殊。剪截五言兼用鉞，陶鈞六義別開爐。驚人卷軸須知有，隨事文章不道無。篇數雖同光價異，十魚目換十驪珠。
和汴州令狐相公新於郡內栽竹百竿拆壁開軒旦夕對翫偶題七言五韻 白居易
梁園修竹舊傳名，園廢年深竹不生。千畝荒涼尋未得，百竿青翠種新成。牆開乍見重添興，窗靜時聞別有情。煙葉蒙籠侵夜色，風枝蕭颯欲秋聲。更登樓望尤堪重，千萬人家無一莖。
重答汝州李六使君見和憶吳中舊遊五首 白居易
爲憶娃宮與虎丘，翫君新作不能休。蜀牋寫出篇篇好，吳調吟時句句愁。洛下林園終共住，江南風月會重遊。由來事過多堪惜，何況蘇州勝汝州。
見殷堯藩侍御憶江南詩三十首詩中多敘蘇杭勝事余嘗典二郡因繼和之 白居易
江南名郡數蘇杭，寫在殷家三十章。君是旅人猶苦憶，我爲刺史更難忘。境牽吟詠真詩國，興入笙歌好醉鄉。爲念舊遊終一去，扁舟直擬到滄浪。
聞新蟬贈劉二十八 白居易
蟬發一聲時，槐花帶兩枝。只應催我老，兼遣報君知。白髮生頭速，青雲入手遲。無過一桮酒，相勸數開眉。
贈王山人 白居易
玉芝觀裏王居士，服氣餐霞善養身。夜後不聞龜喘息，秋來唯長鶴精神。容顏盡怪長如故，名姓多疑不是真。貴重榮華輕壽命，知君悶見世間人。
和劉郎中學士題集賢閣 白居易
朱閣青山高庳齊，與君才子作詩題。傍聞大內笙歌近，下視諸司屋舍低。萬卷圖書天祿上，一條風景月華西。欲知丞相優賢意，百步新廊不蹋泥。
觀幻 白居易
有起皆因滅，無暌不暫同。從歡終作慼，轉苦又成空。次第花生眼，須臾燭過風。更無尋覓處，鳥跡印空中。
病假中龐少尹攜魚酒相過 白居易
宦情牢落年將暮，病假聯緜日漸深。被老相催雖白首，與春無分未甘心。閑停茶椀從容語，醉把花枝取次吟。勞動故人龐閣老，提魚攜酒遠相尋。
酬令狐相公春日尋花見寄六韻 白居易
病臥帝王州，花時不得遊。老應隨日至，春肯爲人留。粉壞杏將謝，火繁桃尚稠。白飄僧院地，紅落酒家樓。空裏雪相似，晚來風不休。吟君悵望句，如到曲江頭。
送東都留守令狐尚書赴任 白居易
翠華黃屋未東巡，碧洛青嵩付大臣。地稱高情多水竹，山宜閑望少風塵。龍門即擬爲遊客，金谷先憑作主人。歌酒家家花處處，莫空管領上陽春。
自題新昌居止因招楊郎中小飲 白居易
地偏坊遠巷仍斜，最近東頭是白家。宿雨長齊鄰舍柳，晴光照出夾城花。春風小榼三升酒，寒食深爐一椀茶。能到南園同醉否，笙歌隨分有些些。
南園試小樂 白居易
小園斑駮花初發，新樂錚摐教欲成。紅萼紫房皆手植，蒼頭碧玉盡家生。高調管色吹銀字，慢拽歌詞唱渭城。不飲一杯聽一曲，將何安慰老心情。
和微之春日投簡陽明洞天五十韻 白居易
青陽行已半，白日坐將徂。越國強仍大，稽城高且孤。利饒鹽煮海，名勝水澄湖。牛斗天垂象，台明地展圖。瓌奇填市井，佳麗溢闉闍。句踐遺風霸，西施舊俗姝。船頭龍夭矯，橋脚獸睢盱。鄉味珍蟛蚏，時鮮貴鷓鴣。語言諸夏異，衣服一方殊。擣練蛾眉婢，鳴榔蛙角奴。江清敵伊洛，山翠勝荆巫。華表雙棲鶴，聯檣幾點烏。煙波分渡口，雲樹接城隅。澗遠松如畫，洲平水似鋪。綠科秧早稻，紫笋折新蘆。暖蹋泥中藕，香尋石上蒲。雨來萌盡達，雷後蟄全蘇。柳眼黃絲纇，花房絳蠟珠。林風新竹折，野燒老桑枯。帶嚲長枝蕙，錢穿短貫榆。暄和生野菜，卑濕長街蕪。女浣紗相伴，兒烹鯉一呼。山魈啼稚子，林狖挂山都。產業論蠶蟻，孳生計鴨雛。泉岩雪飄灑，苔壁錦漫糊。堰限舟航路，堤通車馬途。耶溪岸回合，禹廟徑盤紆。洞穴何因鑿，星槎誰與刳。石凹仙藥臼，峰峭佛香爐。去爲投金簡，來因挈玉壺。貴仍招客宿，健未要人扶。聞望賢丞相，儀形美丈夫。前驅駐旌斾，偏坐列笙竽。刺史旟翻隼，尚書履曳鳧。學禪超後有，觀妙造虛無。髻裏傳僧寶，環中得道樞。登樓詩八詠，置硯賦三都。捧擁羅將綺，趨蹌紫與朱。廟謨藏稷卨，兵略貯孫吳。令下三軍整，風高四海趨。千家得慈母，六郡事嚴姑。重士過三哺，輕財抵一銖。送觥歌宛轉，嘲妓笑盧胡。佐飲時炮鼈，蠲酲數鱠鱸。醉鄉雖咫尺，樂事亦須臾。若不中賢聖，何由外智愚。伊予一生志，我爾百年軀。江上三千里，城中十二衢。出多無伴侶，歸只對妻孥。白首青山約，抽身去得無。
酬鄭侍御多雨春空過詩三十韻 白居易
南雨來多滯，東風動即狂。月行離畢急，龍走召雲忙。鬼轉雷車響，蛇騰電策光。浸淫天似漏，沮洳地成瘡。慘淡陰煙白，空濛宿霧黃。闇遮千里目，悶結九回腸。寂寞羈臣館，深沈思婦房。鏡昏鸞滅影，衣潤麝消香。蘭濕難紉珮，花凋易落妝。沾黃鶯翅重，滋綠草心長。紫陌皆泥濘，黃汚共淼茫。恐霖成怪沴，望霽劇禎祥。楚柳腰肢嚲，湘筠涕淚滂。晝昏疑是夜，陰盛勝於陽。居士巾皆墊，行人蓋盡張。跳蛙還屢出，移蟻欲深藏。端坐交遊廢，閑行去步妨。愁生垂白叟，惱殺蹋青娘。變海常須慮，爲魚慎勿忘。此時方共懼，何處可相將？已望東溟禱，仍封北戶禳。却思逢旱魃，誰喜見商羊。預怕爲蠶病，先憂作麥傷。惠應施浹洽，政豈假揄揚。祀典修咸秩，農書振滿牀。丹誠期懇苦，白日會昭彰。賑廩賙飢戶，苫城備壞牆。且當營歲事，寧暇惜年芳。德勝令災弭，人安在吏良。尚書心若此，不枉繫金章。
和春深二十首 一 白居易
何處春深好，春深富貴家。馬爲中路鳥，妓作後庭花。羅綺驅論隊，金銀用斷車。眼前何所苦，唯苦日西斜。
和春深二十首 二 白居易
何處春深好，春深貧賤家。荒涼三徑草，冷落四鄰花。奴困歸傭力，妻愁出賃車。途窮平路險，舉足劇褒斜。
和春深二十首 三 白居易
何處春深好，春深執政家。鳳池添硯水，雞樹落衣花。詔借當衢宅，恩容上殿車。延英開對久，門與日西斜。
和春深二十首 四 白居易
何處春深好，春深方鎮家。通犀排帶胯，瑞鶻勘袍花。飛絮衝毬馬，垂楊拂妓車。戎裝拜春設，左握寶刀斜。
和春深二十首 五 白居易
何處春深好，春深刺史家。陰繁棠布葉，岐秀麥分花。五疋鳴珂馬，雙輪畫軾車。和風引行樂，葉葉隼旟斜。
和春深二十首 六 白居易
何處春深好，春深學士家。鳳書裁五色，馬鬣剪三花。蠟炬開明火，銀臺賜物車。相逢不敢揖，彼此帽低斜。
和春深二十首 七 白居易
何處春深好，春深女學家。慣看溫室樹，飽識浴堂花。御印提隨仗，香牋把下車。宋家宮樣髻，一片綠雲斜。
和春深二十首 八 白居易
何處春深好，春深御史家。絮縈驄馬尾，蝶繞繡衣花。破柱行持斧，埋輪立駐車。入班遙認得，魚貫一行斜。
和春深二十首 九 白居易
何處春深好，春深遷客家。一桮寒食酒，萬里故園花。炎瘴蒸如火，光陰走似車。爲憂鵩鳥至，只恐日光斜。
和春深二十首 十 白居易
何處春深好，春深經業家。唯求太常第，不管曲江花。折桂名慙郄，收螢志慕車。官場泥補處，最怕寸陰斜。
和春深二十首 十一 白居易
何處春深好，春深隱士家。野衣裁薜葉，山飯曬松花。蘭索紉幽珮，蒲輪駐軟車。林間箕踞坐，白眼向人斜。
和春深二十首 十二 白居易
何處春深好，春深漁父家。松灣隨櫂月，桃浦落船花。投餌移輕楫，牽輪轉小車。蕭蕭蘆葉裏，風起釣絲斜。
和春深二十首 十三 白居易
何處春深好，春深潮戶家。濤翻三月雪，浪噴四時花。曳練馳千馬，驚雷走萬車。餘波落何處，江轉富陽斜。
和春深二十首 十四 白居易
何處春深好，春深痛飲家。十分桮裏物，五色眼前花。餔歠眠糟甕，流涎見麴車。中山一沈醉，千度日西斜。
和春深二十首 十五 白居易
何處春深好，春深上巳家。蘭亭席上酒，曲洛岸邊花。弄水遊童櫂，湔裾小婦車。齊橈爭渡處，一匹錦標斜。
和春深二十首 十六 白居易
何處春深好，春深寒食家。玲瓏鏤雞子，宛轉綵毬花。碧草追遊騎，紅塵拜掃車。鞦韆細腰女，搖曳逐風斜。
和春深二十首 十七 白居易
何處春深好，春深博弈家。一先爭破眼，六聚鬬成花。鼓應投壺馬，兵衝象戲車。彈碁局上事，最妙是長斜。
和春深二十首 十八 白居易
何處春深好，春深嫁女家。紫排襦上雉，黃帖鬢邊花。轉燭初移障，鳴環欲上車。青衣傳氈褥，錦繡一條斜。
和春深二十首 十九 白居易
何處春深好，春深娶婦家。兩行籠裏燭，一樹扇間花。賓拜登華席，親迎障幰車。催妝詩未了，星斗漸傾斜。
和春深二十首 二十 白居易
何處春深好，春深妓女家。眉欺楊柳葉，裙妬石榴花。蘭麝熏行被，金銅釘坐車。杭州蘇小小，人道最夭斜。
詠家醖十韻 白居易
獨醒從古笑靈均，長醉如今斅伯倫。舊法依稀傳自杜，新方要妙得於陳。井泉王相資重九，麴糵精靈用上寅。釀糯豈勞炊范黍，撇篘何假漉陶巾。常嫌竹葉猶凡濁，始覺榴花不正真。甕揭開時香酷烈，缾封貯後味甘辛。捧疑明水從空化，飲似陽和滿腹春。色洞玉壺無表裏，光搖金醆有精神。能銷忙事成閑事，轉得憂人作樂人。應是世間賢聖物，與君還往擬終身。
池鶴二首 一 白居易
高竹籠前無伴侶，亂雞羣裏有風標。低頭乍恐丹砂落，曬翅常疑白雪消。轉覺鸕鷀毛色下，苦嫌鸚鵡語聲嬌。臨風一唳思何事，悵望青田雲水遙。
池鶴二首 二 白居易
池中此鶴鶴中稀，恐是遼東老令威。帶雪松枝翹膝脛，放花菱片綴毛衣。低迴且向林間宿，奮迅終須天外飛。若問故巢知處在，主人相戀未能歸。
對酒五首 一 白居易
巧拙賢愚相是非，何如一醉盡忘機。君知天地中寬窄，鵰鶚鸞皇各自飛。
對酒五首 二 白居易
蝸牛角上爭何事，石火光中寄此身。隨富隨貧且歡樂，不開口笑是癡人。
對酒五首 三 白居易
丹砂見火去無迹，白髮泥人來不休。賴有酒仙相暖熱，松喬醉即到前頭。
對酒五首 四 白居易
百歲無多時壯健，一春能幾日晴明。相逢且莫推辭醉，聽唱陽關第四聲。
對酒五首 五 白居易
昨日低眉問疾來，今朝收淚弔人回。眼前流例君看取，且遣琵琶送一桮。
僧院花 白居易
欲悟色空爲佛事，故栽芳樹在僧家。細看便是華嚴偈，方便風開智慧花。
老戒 白居易
我有白頭戒，聞於韓侍郎。老多憂活計，病更戀班行。矍鑠誇身健，周遮說話長。不知吾免否，兩鬢已成霜。
洛橋寒食日作十韻 白居易
上苑風煙好，中橋道路平。蹴毬塵不起，潑火雨新晴。宿醉頭仍重，晨遊眼乍明。老慵雖省事，春誘尚多情。遇客踟躕立，尋花取次行。連錢嚼金勒，鑿落寫銀罌。府醞傷教送，官娃豈要迎。舞腰那及柳，歌舌不如鶯。鄉國真堪戀，光陰可合輕。三年遇寒食，盡在洛陽城。
快活 白居易
可惜鶯啼花落處，一壺濁酒送殘春。可憐月好風涼夜，一部清商伴老身。飽食安眠消日月，閑談冷笑接交親。誰知將相王侯外，別有優游快活人。
送令狐相公赴太原 白居易
六纛雙旌萬鐵衣，幷汾舊路滿光輝。青衫書記何年去，紅斾將軍昨日歸。詩作馬蹄隨筆走，獵酣鷹翅伴觥飛。此都莫作多時計，再爲蒼生入紫微。
不出 白居易
簷前新葉覆殘花，席上餘桮對早茶。好是老身銷日處，誰能騎馬傍人家。
惜落花 白居易
夜來風雨急，無復舊花林。枝上三分落，園中二寸深。日斜啼鳥思，春盡老人心。莫怪添桮飲，情多酒不禁。
憶晦叔 白居易
遊山弄水攜詩卷，看月尋花把酒桮。六事盡思君作伴，幾時歸到洛陽來。
送徐州高僕射赴鎮 白居易
大紅斾引碧幢旌，新拜將軍指點行。戰將易求何足貴，書生難得始堪榮。離筵歌舞花叢散，候騎刀槍雪隊迎。應笑蹉跎白頭尹，風塵唯管洛陽城。
琴酒 白居易
耳根得聽琴初暢，心地忘機酒半酣。若使啓期兼解醉，應言四樂不言三。
聽幽蘭 白居易
琴中古曲是幽蘭，爲我慇懃更弄看。欲得身心俱靜好，自彈不及聽人彈。
六年秋重題白蓮 白居易
素房含露玉冠鮮，紺葉搖風鈿扇圓。本是吳州供進藕，今爲伊水寄生蓮。移根到此三千里，結子經今六七年。不獨池中花故舊，兼乘舊日採花船。
元相公挽歌詞三首 一 白居易
銘旌官重威儀盛，騎吹聲繁鹵簿長。後魏帝孫唐宰相，六年七月葬咸陽。
元相公挽歌詞三首 二 白居易
墓門已閉笳簫去，唯有夫人哭不休。蒼蒼露草咸陽壠，此是千秋第一秋。
元相公挽歌詞三首 三 白居易
送葬萬人皆慘澹，反虞駟馬亦悲鳴。琴書劒珮誰收拾，三歲遺孤新學行。
臥聽法曲霓裳 白居易
金磬玉笙調已久，牙牀角枕睡常遲。朦朧閑夢初成後，宛轉柔聲入破時。樂可理心應不謬，酒能陶性信無疑。起嘗殘酌聽餘曲，斜背銀缸半下帷。
結之 白居易
歡愛今何在，悲啼亦是空。同爲一夜夢，共過十年中。
五鳳樓晚望 白居易
晴陽晚照濕煙銷，五鳳樓高天泬寥。野綠全經朝雨洗，林紅半被暮雲燒。龍門翠黛眉相對，伊水黃金線一條。自入秋來風景好，就中最好是今朝。
寄劉蘇州 白居易
去年八月哭微之，今年八月哭敦詩。何堪老淚交流日，多是秋風搖落時。泣罷幾迴深自念，情來一倍苦相思。同年同病同心事，除却蘇州更是誰。
送客 白居易
病上籃輿相送來，衰容秋思兩悠哉。涼風褭褭吹槐子，却請行人勸一桮。
憶夢得 白居易
齒髮各蹉跎，疎慵與病和。愛花心在否，見酒興如何。年長風情少，官高俗慮多。幾時紅燭下，聞唱竹枝歌。
失婢 白居易
宅院小牆庳，坊門帖牓遲。舊恩慚自薄，前事悔難追。籠鳥無常主，風花不戀枝。今宵在何處，唯有月明知。
夜招晦叔 白居易
庭草留霜池結冰，黃昏鐘絕凍雲凝。碧氈帳上正飄雪，紅火爐前初炷燈。高調秦箏一兩弄，小花蠻榼二三升。爲君更奏湘神曲，夜就儂來能不能。
戲答皇甫監 白居易
寒宵勸酒君須飲，君是孤眠七十身。莫道非人身不煖，十分一醆煖於人。
和楊師臯傷小姬英英 白居易
自從嬌騃一相依，共見楊花七度飛。玳瑁牀空收枕席，琵琶弦斷倚屏幃。人間有夢何曾入，泉下無家豈是歸。墳上少啼留取淚，明年寒食更沾衣。
池邊即事 白居易
氈帳胡琴出塞曲，蘭塘越櫂弄潮聲。何言此處同風月，薊北江南萬里情。
聞樂感鄰 白居易
老去親朋零落盡，秋來弦管感傷多。尚書宅畔悲鄰笛，廷尉門前歎雀羅。綠綺窗空分妓女，絳紗帳掩罷笙歌。歡娛未足身先去，爭奈書生薄命何。
戊申歲暮詠懷三首 一 白居易
窮冬月末兩三日，半百年過六七時。龍尾趂朝無氣力，牛頭參道有心期。榮華外物終須悟，老病傍人豈得知。猶被妻兒教漸退，莫求致仕且分司。
戊申歲暮詠懷三首 二 白居易
唯生一女才十二，秪欠三年未六旬。婚嫁累輕何怕老，飢寒心慣不憂貧。紫泥丹筆皆經手，赤紱金章盡到身。更擬踟躕覓何事，不歸嵩洛作閑人。
戊申歲暮詠懷三首 三 白居易
七年囚閉作籠禽，但願開籠便入林。幸得展張今日翅，不能辜負昔時心。人間禍福愚難料，世上風波老不禁。萬一差池似前事，又應追悔不抽簪。
贈夢得 白居易
心中萬事不思量，坐倚屏風臥向陽。漸覺詠詩猶老醜，豈宜憑酒更麄狂。頭垂白髮我思退，脚蹋青雲君欲忙。只有今春相伴在，花前賸醉兩三場。
想東遊五十韻 白居易
海內時無事，江南歲有秋。生民皆樂業，地主盡賢侯。郊靜銷戎馬，城高逼斗牛。平河七百里，沃壤二三州。坐有湖山趣，行無風浪憂。食寧妨解纜，寢不廢乘流。泉石諳天竺，煙霞識虎丘。餘芳認蘭澤，遺詠思蘋洲。菡萏紅塗粉，菰蒲綠潑油。鱗差漁戶舍，綺錯稻田溝。紫洞藏仙窟，玄泉貯怪湫。精神昂老鶴，姿彩媚潛蚪。靜閱天工妙，閑窺物狀幽。投竿出比目，擲果下獼猴。味苦蓮心小，漿甜蔗節稠。橘苞從自結，藕孔是誰鎪。逐日移潮信，隨風變櫂謳。遞夫交烈火，候吏次鳴騶。梵塔形疑踊，閶門勢欲浮。客迎攜酒榼，僧待置茶甌。小宴閑談笑，初筵雅獻酬。稍催朱蠟炬，徐動碧牙籌。圓醆飛蓮子，長裾曳石榴。柘枝隨畫鼓，調笑從香毬。幕颺雲飄檻，簾褰月露鉤。舞繁紅袖凝，歌切翠眉愁。弦管寧容歇，桮盤未許收。良辰宜酩酊，卒歲好優游。鱠縷鮮仍細，蓴絲滑且柔。飽餐爲日計，穩睡是身謀。名媿空虛得，官知止足休。自嫌猶屑屑，衆笑大悠悠。物表疎形役，人寰足悔尤。蛾須遠燈燭，兔勿近罝罘。幻世春來夢，浮生水上漚。百憂中莫入，一醉外何求。未死癡王湛，無兒老鄧攸。蜀琴安膝上，周易在牀頭。去去無程客，行行不繫舟。勞君頻問訊，勸我少淹留。雲雨多分散，關山苦阻修。一吟江月別，七見日星周。珠玉傳新什，鵷鸞念故儔。懸旌心宛轉，束楚意綢繆。驛舫妝青雀，官槽䬴紫騮。鏡湖期遠汎，禹穴約冥搜。預掃題詩壁，先開望海樓。飲思親履舄，宿憶竝衾裯。志氣吾衰也，風情子在不。應須相見後，別作一家遊。
病免後喜除賓客 白居易
臥在漳濱滿十旬，起爲商皓伴三人。從今且莫嫌身病，不病何由索得身。
長樂亭留別 白居易
灞滻風煙函谷路，曾經幾度別長安。昔時蹙促爲遷客，今日從容自去官。優詔幸分四皓秩，祖筵慚繼二疎歡。塵纓世網重重縛，迴顧方知出得難。
陝府王大夫相迎偶贈 白居易
紫微閣老自多情，白首園公豈要迎。伴我綠槐陰下歇，向君紅斾影前行。綸巾髮少渾欹仄，籃轝肩齊甚穩平。但問主人留幾日，分司賓客去無程。
別陝州王司馬 白居易
笙歌惆悵欲爲別，風景闌珊初過春。爭得遣君詩不苦，黃河岸上白頭人。
將至東都先寄令狐留守 白居易
黃鳥無聲葉滿枝，閑吟想到洛城時。惜逢金谷三春盡，恨拜銅樓一月遲。詩境忽來還自得，醉鄉潛去與誰期。東都添箇狂賓客，先報壺觴風月知。
荅崔十八見寄 白居易
明朝欲見琴尊伴，洗拭金桮拂玉徽。君乞曹州刺史替，我拋刑部侍郎歸。倚瘡老馬收蹄立，避箭高鴻盡翅飛。豈料洛陽風月夜，故人垂老得相依。
贈皇甫賓客 白居易
輕衣穩馬槐陰路，漸近東來漸少塵。耳鬧久憎聞俗事，眼明初喜見閑人。昔曾對作承華相，今復連爲博望賓。始信淡交宜久遠，與君轉老轉相親。
歸履道宅 白居易
驛吏引藤轝，家童開竹扉。往時多暫住，今日是長歸。眼下有衣食，耳邊無是非。不論貧與富，飲水亦應肥。
問江南物 白居易
歸來未及問生涯，先問江南物在耶。引手摩挲青石笋，迴頭點檢白蓮花。蘇州舫故龍頭闇，王尹橋傾雁齒斜。別有夜深惆悵事，月明雙鶴在裴家。
蕭庶子相過 白居易
半日停車馬，何人在白家。慇懃蕭庶子，愛酒不嫌茶。
荅尉遲少尹問所須 白居易
乍到頻勞問所須，所須非玉亦非珠。愛君水閣宜閑詠，每有詩成許去無。
詠閑 白居易
但有閑銷日，都無事繫懷。朝眠因客起，午飯伴僧齋。樹合陰交戶，池分水夾階。就中今夜好，風月似江淮。
同崔十八寄元浙東王陝州 白居易
未能同隱雲林下，且復相招祿仕間。隨月有錢勝賣藥，終年無事抵歸山。鏡湖水遠何由汎，棠樹枝高不易攀。惆悵八科殘四在，兩人榮鬧兩人閑。
荅蘇庶子月夜聞家僮奏樂見贈 白居易
牆西明月水東亭，一曲霓裳按小伶。不敢邀君無別意，弦生管澀未堪聽。
偶吟 白居易
里巷多通水，林園盡不扃。松身爲外戶，池面是中庭。元氏詩三帙，陳家酒一瓶。醉來狂發詠，鄰女暎籬聽。
白蓮池汎舟 白居易
白藕新花照水開，紅窗小舫信風迴。誰教一片江南興，逐我慇懃萬里來。
池上即事 白居易
行尋甃石引新泉，坐看修橋補釣船。綠竹挂衣涼處歇，清風展簟困時眠。身閑當貴真天爵，官散無憂即地仙。林下水邊無厭日，便堪終老豈論年。
酬裴相公見寄二絕 一 白居易
習靜心方泰，勞生事漸稀。可憐安穩地，捨此欲何歸。
酬裴相公見寄二絕 二 白居易
一雙垂翅鶴，數首解嘲文。總是迂閑物，爭堪伴相君。
荅夢得聞蟬見寄 白居易
開緘思浩然，獨詠晚風前。人貌非前日，蟬聲似去年。槐花新雨後，柳影欲秋天。聽罷無他計，相思又一篇。
令狐尚書許過弊居先贈長句 白居易
不矜軒冕愛林泉，許到池頭一醉眠。已遣平治行藥逕，兼教掃拂釣魚船。應將筆硯隨詩主，定有笙歌伴酒仙。祗候高情無別物，蒼苔石笋白花蓮。
自題 白居易
老宜官冷靜，貧賴俸優饒。熱月無堆案，寒天不趂朝。傍看應寂寞，自覺甚逍遙。徒對盈尊酒，兼無愁可銷。
荅崔十八 白居易
勞將白叟比黃公，今古由來事不同。我有商山君未見，清泉白石在胸中。
偶詠 白居易
禦熱蕉衣健，扶羸竹杖輕。誦經凭檻立，散藥繞廊行。暝槿無風落，秋蟲欲雨鳴。身閑當將息，病亦有心情。
荅蘇六 白居易
但喜暑隨三伏去，不知秋送二毛來。更無別計相寬慰，故遣陽關勸一桮。
偶作 白居易
張翰一桮酒，榮期三樂歌。聰明傷混沌，煩惱汚頭陁。簟冷秋生早，堦閑日上多。近來門更靜，無雀可張羅。
遊平原贈晦叔 白居易
照水容雖老，登山力未衰。欲眠先命酒，暫歇亦吟詩。且喜身無縛，終慙鬢有絲。迴頭語閑伴，閑校十年遲。
不出門 白居易
不出門來又數旬，將何銷日與誰親。鶴籠開處見君子，書卷展時逢古人。自靜其心延壽命，無求於物長精神。能行便是真修道，何必降魔調伏身。
臨都驛送崔十八 白居易
勿言臨都五六里，扶病出城相送來。莫道長安一步地，馬頭西去幾時迴。與君後會知何處，爲我今朝盡一桮。
對鏡 白居易
三分鬢髮二分絲，曉鏡秋容相對時。去作忙官應太老，退爲閑叟未全遲。靜中得味何須道，穩處安身更莫疑。若使至今黃綺在，聞吾此語亦分司。
勸酒十四首 何處難忘酒七首 一 白居易
何處難忘酒，長安喜氣新。初登高第後，乍作好官人。省壁明張牓，朝衣穩稱身。此時無一醆，爭奈帝城春。
勸酒十四首 何處難忘酒七首 二 白居易
何處難忘酒，天涯話舊情。青雲俱不達，白髮遞相驚。二十年前別，三千里外行。此時無一醆，何以敘平生。
勸酒十四首 何處難忘酒七首 三 白居易
何處難忘酒，朱門羨少年。春分花發後，寒食月明前。小院迴羅綺，深房理管弦。此時無一醆，爭過豔陽天。
勸酒十四首 何處難忘酒七首 四 白居易
何處難忘酒，霜庭老病翁。闇聲啼蟋蟀，乾葉落梧桐。鬢爲愁先白，顏因醉暫紅。此時無一醆，何計奈秋風。
勸酒十四首 何處難忘酒七首 五 白居易
何處難忘酒，軍功第一高。還鄉隨露布，半路授旌旄。玉柱剝葱手，金章爛椹袍。此時無一醆，何以騁雄豪。
勸酒十四首 何處難忘酒七首 六 白居易
何處難忘酒，青門送別多。歛襟收涕淚，簇馬聽笙歌。煙樹灞陵岸，風塵長樂坡。此時無一醆，爭奈去留何。
勸酒十四首 何處難忘酒七首 七 白居易
何處難忘酒，逐臣歸故園。赦書逢驛騎，賀客出都門。半面瘴煙色，滿衫鄉淚痕。此時無一醆，何物可招魂。
勸酒十四首 不如來飲酒七首 一 白居易
莫隱深山去，君應到自嫌。齒傷朝水冷，貌苦夜霜嚴。漁去風生浦，樵歸雪滿巖。不如來飲酒，相對醉厭厭。
勸酒十四首 不如來飲酒七首 二 白居易
莫作農夫去，君應見自愁。迎春犂瘦地，趂晚餧羸牛。數被官加稅，稀逢歲有秋。不如來飲酒，相伴醉悠悠。
勸酒十四首 不如來飲酒七首 三 白居易
莫作商人去，恓惶君未諳。雪霜行塞北，風水宿江南。藏鏹百千萬，沈舟十二三。不如來飲酒，仰面醉酣酣。
勸酒十四首 不如來飲酒七首 四 白居易
莫事長征去，辛勤難具論。何曾畫麟閣，祗是老轅門。蟣蝨衣中物，刀槍面上痕。不如來飲酒，合眼醉昏昏。
勸酒十四首 不如來飲酒七首 五 白居易
莫學長生去，仙方悞殺君。那將薤上露，擬待鶴邊雲。矻矻皆燒藥，纍纍盡作墳。不如來飲酒，閑坐醉醺醺。
勸酒十四首 不如來飲酒七首 六 白居易
莫上青雲去，青雲足愛憎。自賢誇智慧，相糺鬬功能。魚爛緣吞餌，蛾燋爲撲燈。不如來飲酒，任性醉騰騰。
勸酒十四首 不如來飲酒七首 七 白居易
莫入紅塵去，令人心力勞。相爭兩蝸角，所得一牛毛。且滅嗔中火，休磨笑裏刀。不如來飲酒，穩臥醉陶陶。
和令狐相公寄劉郎中兼見示長句 白居易
日月天衢仰面看，尚淹池鳳滯臺鸞。碧幢千里空移鎮，赤筆三年未轉官。別後縱吟終少興，病來雖飲不多歡。酒軍詩敵如相遇，臨老猶能一據鞍。
即事 白居易
見月連宵坐，聞風盡日眠。室香羅藥氣，籠煖焙茶煙。鶴啄新晴地，雞棲薄暮天。自看淘酒米，倚杖小池前。
期宿客不至 白居易
風飄雨灑簾帷故，竹暎松遮燈火深。宿客不來嫌冷落，一尊酒對一張琴。
偶吟二首 一 白居易
眼下有衣兼有食，心中無喜亦無憂。正如身後有何事，應向人間無所求。靜念道經深閉目，閑迎禪客小低頭。猶殘少許雲泉興，一歲龍門數度遊。
偶吟二首 二 白居易
晴教曬藥泥茶竈，閑看科松洗竹林。活計縱貧長淨潔，池亭雖小頗幽深。廚香炊黍調和酒，窗暖安弦拂拭琴。老去生涯祗如此，更無餘事可勞心。
勉閑遊 白居易
天時人事常多故，一歲春能幾處遊。不是塵埃便風雨，若非疾病即悲憂。貧窮心苦多無興，富貴身忙不自由。唯有分司官恰好，閑遊雖老未能休。
寄兩銀榼與裴侍郎因題兩絕句 一 白居易
貧無好物堪爲信，雙榼雖輕意不輕。願奉謝公池上酌，丹心綠酒一時傾。
寄兩銀榼與裴侍郎因題兩絕句 二 白居易
慣和麴糵堪盛否，重用鹽梅試洗看。小器不知容幾許，襄陽米賤酒升寬。
哭微之二首 一 白居易
八月涼風吹白幕，寢門廊下哭微之。妻孥朋友來相弔，唯道皇天無所知。
哭微之二首 二 白居易
文章卓犖生無敵，風骨英靈歿有神。哭送咸陽北原上，可能隨例作灰塵。
馬上晚吟 白居易
人少街荒已寂寥，風多塵起重蕭條。上陽落葉飄宮樹，中渡流澌擁渭橋。出早冒寒衣挍薄，歸遲侵黑酒全消。如今不是閑行日，日短天陰坊曲遙。
醉中重留夢得 白居易
劉郎劉郎莫先起，蘇臺蘇臺隔雲水。酒醆來從一百分，馬頭去便三千里。
雪夜喜李郎中見訪兼酬所贈 白居易
可憐今夜鵝毛雪，引得高情鶴氅人。紅蠟燭前明似晝，青氈帳裏暖如春。十分滿醆黃金液，一尺中庭白玉塵。對此欲留君便宿，詩情酒分合相親。
荅王尚書問履道池舊橋 白居易
虹梁雁齒隨年換，素板朱欄逐日修。但恨尚書能久別，莫忘州守不頻遊。重移舊柱開中眼，亂種新花擁兩頭。李郭小船何足問，待君乘過濟川舟。
晚歸府 白居易
晚從履道來歸府，街路雖長尹不嫌。馬上涼於牀上坐，綠槐風透紫蕉衫。
從龍潭寺至少林寺題贈同遊者 白居易
山屐田衣六七賢，搴芳蹋翠弄潺湲。九龍潭月落桮酒，三品松風飄管弦。強健且宜遊勝地，清涼不覺過炎天。始知駕鶴乘雲外，別有逍遙地上仙。
夜從法王寺下歸嶽寺 白居易
雙剎夾虛空，緣雲一徑通。似從忉利下，如過劒門中。燈火光初合，笙歌曲未終。可憐獅子座，舁出淨名翁。
宿龍潭寺 白居易
夜上九潭誰是伴，雲隨飛蓋月隨桮。明年尚作三川守，此地兼將歌舞來。
嵩陽觀夜奏霓裳 白居易
開元遺曲自淒涼，況近秋天調是商。愛者誰人唯白尹，奏時何處在嵩陽。迴臨山月聲彌怨，散入松風韻更長。子晉少姨聞定怪，人間亦便有霓裳。
過元家履信宅 白居易
雞犬喪家分散後，林園失主寂寥時。落花不語空辭樹，流水無情自入池。風蕩醼船初破漏，雨淋歌閣欲傾欹。前庭後院傷心事，唯是春風秋月知。
和杜錄事題紅葉 白居易
寒山十月旦，霜葉一時新。似燒非因火，如花不待春。連行排絳帳，亂落剪紅巾。解駐籃轝看，風前唯兩人。
題崔常侍濟上別墅 白居易
求榮爭寵任紛紛，脫棄金貂祗有君。散員疏去未爲貴，小邑陶休何足云。山色好當晴後見，泉聲宜向醉中聞。主人憶爾爾知否，拋却青雲歸白雲。
過溫尚書舊莊 白居易
白石清泉拋濟口，碧幢紅斾照河陽。邨人都不知時事，猶自呼爲處士莊。
天壇峰下贈杜錄事 白居易
年顏氣力漸衰殘，王屋中峰欲上難。頂上將探小有洞，喉中須嚥大還丹。河車九轉宜精鍊，火候三年在好看。他日藥成分一粒，與君先去掃天壇。
贈僧五首 鉢塔院如大師 白居易
百千萬劫菩提種，八十三年功德林。若不秉持僧行苦，將何報答佛恩深。慈悲不瞬諸天眼，清淨無塵幾地心。每歲八關蒙九授，慇懃一戒重千金。
贈僧五首 神照上人 白居易
心如定水隨形應，口似懸河逐病治。曾向衆中先禮拜，西方去日莫相遺。
贈僧五首 自遠禪師 白居易
自出家來長自在，緣身一衲一繩牀。令人見即心無事，每一相逢是道場。
贈僧五首 宗實上人 白居易
榮華恩愛棄成唾，戒定真如和作香。今古雖殊同一法，瞿曇拋却轉輪王。
贈僧五首 清閑上人 白居易
梓潼眷屬何年別，長壽壇場近日開。應是蜀人皆度了，法輪移向洛中來。
彈秋思 白居易
信意閑彈秋思時，調清聲直韻疎遲。近來漸喜無人聽，琴格高低心自知。
自詠 白居易
隨宜飲食聊充腹，取次衣裘亦煖身。未必得年非瘦薄，無妨長福是單貧。老龜豈羨犧牲飽，蟠木寧爭桃李春。隨分自安心自斷，是非何用問閑人。
分司初到洛中偶題六韻兼戲呈馮尹 白居易
相府念多病，春宮容不才。官銜依口得，俸料逐身來。白首林園在，紅塵車馬迴。招呼新客侶，掃掠舊池臺。小舫宜攜樂，新荷好蓋桮。不知金谷主，早晚賀筵開。
春風 白居易
春風先發苑中梅，櫻杏桃梨次第開。薺花榆莢深邨裏，亦道春風爲我來。
早出晚歸 白居易
早起或因攜酒出，晚歸多是看花迴。若拋風景長閑坐，自問東京作底來。
魏王堤 白居易
花寒嬾發鳥慵啼，信馬閑行到日西。何處未春先有思，柳條無力魏王堤。
嘗黃醅新酎憶微之 白居易
世間好物黃醅酒，天下閑人白侍郎。愛向卯時謀洽樂，亦曾酉日放粗狂。醉來枕麴貧如富，身後堆金有若亡。元九計程殊未到，甕頭一醆共誰嘗。
老慵 白居易
豈是交親向我疎，老慵自愛閉門居。近來漸喜知聞斷，免惱嵇康索報書。
酬別微之 白居易
[灃]頭峽口錢唐岸，三別都經二十年。且喜筋骸俱健在，勿嫌鬚鬢各皤然。君歸北闕朝天帝，我住東京作地仙。博望自來非棄置，承明重入莫拘牽。醉收桮杓停燈語，寒展衾裯對枕眠。猶被分司官繫絆，送君不得過甘泉。
予與微之老而無子發於言歎著在詩篇今年冬各有一子戲作二什一以相賀一以自嘲 一 白居易
常憂到老都無子，何況新生又是兒。陰德自然宜有慶，皇天可得道無知。一園水竹今爲主，百卷文章更付誰。莫慮鵷鶵無浴處，即應重入鳳皇池。
予與微之老而無子發於言歎著在詩篇今年冬各有一子戲作二什一以相賀一以自嘲 二 白居易
五十八翁方有後，靜思堪喜亦堪嗟。一珠甚小還慚蚌，八子雖多不羨鴉。秋月晚生丹桂實，春風新長紫蘭芽。持桮祝願無他語，慎勿頑愚似汝爺。
自問 白居易
年來私自問，何故不歸京。佩玉腰無力，看花眼不明。老慵難發遣，春病易滋生。賴有彈琴女，時時聽一聲。
晚桃花 白居易
一樹紅桃亞拂池，竹遮松蔭晚開時。非因斜日無由見，不是閑人豈得知。寒地生材遺挍易，貧家養女嫁常遲。春深欲落誰憐惜，白侍郎來折一枝。
阿崔 白居易
謝病臥東都，羸然一老夫。孤單同伯道，遲暮過商瞿。豈料鬢成雪，方看掌弄珠。已衰寧望有，雖晚亦勝無。蘭入前春夢，桑懸昨日弧。里閭多慶賀，親戚共歡娛。膩剃新胎髮，香綳小繡襦。玉芽開手爪，酥顆點肌膚。弓冶將傳汝，琴書勿墜吾。未能知壽夭，何暇慮賢愚。乳氣初離殼，啼聲漸變雛。何時能反哺，供養白頭烏。
贈鄰里往還 白居易
問予何故獨安然，免被飢寒婚嫁牽。骨肉都盧無十口，糧儲依約有三年。但能斗藪人間事，便是逍遙地上仙。唯恐往還相厭賤，南家飲酒北家眠。
酬皇甫賓客 白居易
玄晏家風黃綺身，深居高臥養精神。性慵無病常稱病，心足雖貧不道貧。竹院君閑銷永日，花亭我醉送殘春。自嫌詩酒猶多興，若比先生是俗人。
池上贈韋山人 白居易
新竹夾平流，新荷拂小舟。衆皆嫌好拙，誰肯伴閑遊。客爲忙多去，僧因飯暫留。獨憐韋處士，盡日共悠悠。
無夢 白居易
老眼花前闇，春衣雨後寒。舊詩多忘却，新酒且嘗看。拙定於身穩，慵應趂伴難。漸銷名利想，無夢到長安。
對小潭寄遠上人 白居易
小潭澄見底，閑客坐開襟。借問不流水，何如無念心。彼惟清且淺，此乃寂而深。是義誰能荅，明朝問道林。
閑吟二首 一 白居易
留司老賓客，春盡興如何。官寺行香少，僧房寄宿多。閑傾一醆酒，醉聽兩聲歌。憶得陶潛語，羲皇無以過。
閑吟二首 二 白居易
閑遊來早晚，已得一周年。嵩洛供雲水，朝廷乞俸錢。長歌時獨酌，飽食後安眠。聞道山榴發，明朝向玉泉。
獨遊玉泉寺 白居易
雲樹玉泉寺，肩舁半日程。更無人作伴，祗共酒同行。新葉千萬影，殘鶯三兩聲。閑遊竟未足，春盡有餘情。
晚出尋人不遇 白居易
籃轝不乘乘晚涼，相尋不遇亦無妨。輕衣穩馬槐陰下，自要閑行一兩坊。
苦熱 白居易
頭痛汗盈巾，連宵復達晨。不堪逢苦熱，猶賴是閑人。朝客應煩倦，農夫更苦辛。始慙當此日，得作自由身。
銷暑 白居易
何以銷煩暑，端居一院中。眼前無長物，窗下有清風。熱散由心靜，涼生爲室空。此時身自得，難更與人同。
行香歸 白居易
出作行香客，歸如坐夏僧。牀前雙草屨，簷下一紗燈。珮委腰無力，冠欹髮不勝。鸞臺龍尾道，合盡少年登。
同王十七庶子李六員外鄭二侍御同年四人遊龍門有感而作 白居易
一曲悲歌酒一尊，同年零落幾人存。世如閱水應堪歎，名是浮雲豈足論。各從仕祿休明代，共感平生知己恩。今日與君重上處，龍門不是舊龍門。
池上小宴問程秀才 白居易
洛下林園好自知，江南景物闇相隨。淨淘紅粒罯香飯，薄切紫鱗烹水葵。雨滴篷聲青雀舫，浪搖花影白蓮池。停杯一問蘇州客，何似吳松江上時。
橋亭卯飲 白居易
卯時偶飲齋時臥，林下高橋橋上亭。松影過窗眠始覺，竹風吹面醉初醒。就荷葉上包魚鮓，當石渠中浸酒缾。生計悠悠身兀兀，甘從妻喚作劉伶。
戲和微之荅竇七行軍之作 白居易
旌鉞從櫜鞬，賓僚禮數全。夔龍來要地，鵷鷺下遼天。赭汗騎驕馬，青娥舞醉仙。合成江上作，散到洛中傳。陋巷能無酒，貧池亦有船。春裝秋未寄，謾道有閑錢。
閑忙 白居易
奔走朝行內，棲遲林墅間。多因病後退，少及健時還。斑白霜侵鬢，蒼黃日下山。閑忙俱過日，忙挍不如閑。
西風 白居易
西風來幾日，一葉已先飛。新霽乘輕屐，初涼換熟衣。淺渠銷慢水，疎竹漏斜暉。薄暮青苔巷，家僮引鶴歸。
觀游魚 白居易
繞池閑步看魚游，正值兒童弄釣舟。一種愛魚心各異，我來施食爾垂鉤。
看採蓮 白居易
小桃閑上小蓮船，半採紅蓮半白蓮。不似江南惡風浪，芙蓉池在臥牀前。
看採菱 白居易
菱池如鏡淨無波，白點花稀青角多。時唱一聲新水調，謾人道是採菱歌。
夭老 白居易
早世身如風裏燭，暮年髮似鏡中絲。誰人斷得人間事，少夭堪傷老又悲。
秋池 白居易
洗浪清風透水霜，水邊閑坐一繩牀。眼塵心垢見皆盡，不是秋池是道場。
登天宮閣 白居易
午時乘興出，薄暮未能還。高上煙中閣，平看雪後山。委形羣動裏，任性一生間。洛下多閑客，其中我最閑。
新雪二首 一 白居易
不思北省煙霄地，不憶南宮風月天。唯憶靜恭楊閣老，小園新雪煖爐前。
新雪二首 二 白居易
不思朱雀街東鼓，不憶青龍寺後鐘。唯憶夜深新雪後，新昌臺上七株松。
日高臥 白居易
怕寒放嬾日高臥，臨老誰言牽率身。夾幕繞房深似洞，重裀襯枕煖於春。小青衣動桃根起，嫩綠醅浮竹葉新。未裹頭前傾一醆，何如衝雪趂朝人。
思往喜今 白居易
憶除司馬向江州，及此凡經十五秋。雖在簪裾從俗累，半尋山水是閑遊。謫居終帶鄉關思，領郡猶分邦國憂。爭似如今作賓客，都無一念到心頭。
題平泉薛家雪堆莊 白居易
怪石千年應自結，靈泉一帶是誰開。蹙爲宛轉青蛇項，噴作玲瓏白雪堆。赤日旱天長看雨，玄陰臘月亦聞雷。所嗟地去都門遠，不得肩舁每日來。
和微之道保生三日 白居易
相看鬢似絲，始作弄璋詩。且有承家望，誰論得力時。莫興三日歎，猶勝七年遲。我未能忘喜，君應不合悲。嘉名稱道保，乞姓號崔兒。但恐持相竝，蒹葭瓊樹枝。
晚起 白居易
爛熳朝眠後，頻伸晚起時。煖爐生火早，寒鏡裹頭遲。融雪煎香茗，調酥煮乳糜。慵饞還自哂，快活亦誰知。酒性溫無毒，琴聲淡不悲。榮公三樂外，仍弄小男兒。
疑夢二首 一 白居易
莫驚寵辱虛憂喜，莫計恩讐浪苦辛。黃帝孔丘無處問，安知不是夢中身。
疑夢二首 二 白居易
鹿疑鄭相終難辨，蝶化莊生詎可知。假使如今不是夢，能長於夢幾多時。
夜宴惜別 白居易
笙歌旖旎曲終頭，轉作離聲滿坐愁。箏怨朱弦從此斷，燭啼紅淚爲誰流。夜長似歲歡宜盡，醉未如泥飲莫休。何況雞鳴即須別，門前風雨冷脩脩。
吾土 白居易
身心安處爲吾土，豈限長安與洛陽。水竹花前謀活計，琴詩酒裏到家鄉。榮先生老何妨樂，楚接輿歌未必狂。不用將金買莊宅，城東無主是春光。
題岐王舊山池石壁 白居易
樹深藤老竹迴環，石壁重重錦翠斑。俗客看來猶解愛，忙人到此亦須閑。況當霽景涼風後，如在千巖萬壑間。黃綺更歸何處去，洛陽城內有商山。
病眼花 白居易
頭風目眩乘衰老，祗有增加豈有瘳。花發眼中猶足怪，柳生肘上亦須休。大窠羅綺看纔辨，小字文書見便愁。必若不能分黑白，却應無悔復無尤。
早飲醉中除河南尹敕到 白居易
雪擁衡門水滿池，溫爐卯後煖寒時。綠醅新酎嘗初醉，黃紙除書到不知。厚俸自來誠忝濫，老身欲起尚遲疑。應須了却丘中計，女嫁男婚三逕資。
天津橋 白居易
津橋東北斗亭西，到此令人詩思迷。眉月晚生神女浦，臉波春傍窈娘堤。柳絲褭褭風繰出，草縷茸茸雨剪齊。報道前驅少呼喝，恐驚黃鳥不成啼。
不准擬二首 一 白居易
籃轝騰騰一老夫，褐裘烏帽白髭鬚。早衰饒病多蔬食，筋力消磨合有無。不准擬身年六十，上山仍未要人扶。
不准擬二首 二 白居易
憶昔謫居炎瘴地，巴猿引哭虎隨行。多於賈誼長沙苦，小挍潘安白髮生。不准擬身年六十，遊春猶自有心情。
府中夜賞 白居易
櫻桃廳院春偏好，石井欄堂夜更幽。白粉牆頭花半出，緋紗燭下水平流。閑留賓客嘗新酒，醉領笙歌上小舟。舞袖飄颻櫂容與，忽疑身是夢中遊。
府西池北新葺水齋即事招賓偶題十六韻 白居易
繚繞府西面，潺湲池北頭。鑿開明月峽，決破白蘋洲。清淺漪瀾急，夤緣浦嶼幽。直衝行徑斷，平入臥齋流。石疊青稜玉，波翻白片鷗。噴時千點雨，澄處一泓油。絕境應難別，同心豈易求。少逢人愛翫，多是我淹留。夾岸鋪長簟，當軒泊小舟。枕前看鶴浴，牀下見魚遊。洞戶斜開扇，疎簾半上鉤。紫浮萍泛泛，碧亞竹修修。讀罷書仍展，碁終局未收。午茶能散睡，卯酒善銷愁。簷雨晚初霽，窗風涼欲休。誰能伴老尹，時復一閑遊。
哭崔兒 白居易
掌珠一顆兒三歲，鬢雪千莖父六旬。豈料汝先爲異物，常憂吾不見成人。悲腸自斷非因劒，啼眼加昏不是塵。懷抱又空天默默，依前重作鄧攸身。
初喪崔兒報微之晦叔 白居易
書報微之晦叔知，欲題崔字淚先垂。世間此恨偏敦我，天下何人不哭兒。蟬老悲鳴拋蛻後，龍眠驚覺失珠時。文章十帙官三品，身後傳誰庇蔭誰。
府齋感懷酬夢得 白居易
府伶呼喚爭先到，家醞提攜動輙隨。合是人生開眼日，自當年老歛眉時。丹砂鍊作三銖土，玄髮看成一把絲。勞寄新詩遠安慰，不聞枯樹再生枝。
齋居 白居易
香火多相對，葷腥久不嘗。黃耆數匙粥，赤箭一甌湯。厚俸將何用，閑居不可忘。明年官滿後，擬買雪堆莊。
與諸道者同遊二室至九龍潭作 白居易
喜逢二室遊仙子，厭作三川守土臣。舉手摩挲潭上石，開襟斗藪府中塵。他日終爲獨往客，今朝未是自由身。若言尹是嵩山主，三十六峰應笑人。
履道池上作 白居易
家池動作經旬別，松竹琴魚好在無。樹暗小巢藏巧婦，渠荒新葉長慈姑。不因車馬時時到，豈覺林園日日蕪。猶喜春深公事少，每來花下得踟躕。
六十拜河南尹 白居易
六十河南尹，前途足可知。老應無處避，病不與人期。幸遇芳菲日，猶富強健時。萬金何假藉，一醆莫推辭。流水光陰急，浮雲富貴遲。人間若無酒，盡合鬢成絲。
重修府西水亭院 白居易
因下疏爲沼，隨高築作臺。龍門分水入，金谷取花栽。繞岸行初匝，憑軒立未迴。園西有池位，留與後人開。
與諸公同出城觀稼 白居易
老尹醉醺醺，來隨年少羣。不憂頭似雪，但喜稼如雲。歲望千箱積，秋憐五穀分。何人知帝力，堯舜正爲君。
水堂醉臥問杜三十一 白居易
聞君洛下住多年，何處春流最可憐？爲問魏王堤岸下，何如同德寺門前。無妨水色堪閑翫，不得泉聲伴醉眠。那似此堂簾幕底，連明連夜碧潺湲。
歲暮言懷 白居易
職與才相背，心將口自言。磨鉛教切玉，驅鶴遣乘軒。只合居巖窟，何因入府門。年終若無替，轉恐負君恩。
座中戲呈諸少年 白居易
衰容禁得無多酒，秋鬢新添幾許霜。縱有風情應淡薄，假如老健莫誇張。興來吟詠從成癖，飲後酣歌少放狂。不爲倚官兼挾勢，因何入得少年場。
雪後早過天津橋偶呈諸客 白居易
官橋晴雪曉峩峩，老尹行吟獨一過。紫綬相輝應不惡，白鬚同色復如何。悠揚短景凋年急，牢落衰情感事多。猶賴洛中饒醉客，時時䛏我喚笙歌。
新製綾襖成感而有詠 白居易
水波文襖造新成，綾軟綿勻溫復輕。晨興好擁向陽坐，晚出宜披蹋雪行。鶴氅毳疎無實事，木棉花冷得虛名。宴安往往歡侵夜，臥穩昏昏睡到明。百姓多寒無可救，一身獨煖亦何情。心中爲念農桑苦，耳裏如聞飢凍聲。爭得大裘長萬丈，與君都蓋洛陽城。
早春雪後贈洛陽李長官長水鄭明府二同年 白居易
獻歲晴和風景新，銅駞街郭暖無塵。府庭共賀三川雪，縣道分行百里春。朱紱洛陽官位屈，青袍長水俸錢貧。有何功德紆金紫，若比同年是幸人。
醉吟 白居易
醉來忘渴復忘飢，冠帶形骸杳若遺。耳底齋鐘初過後，心頭卯酒未消時。臨風朗詠從人聽，看雪閑行任馬遲。應被衆疑公事慢，承前府尹不吟詩。
府酒五絕 變法 白居易
自慚到府來周歲，惠愛威稜一事無。唯是改張官酒法，漸從濁水作醍醐。
府酒五絕 招客 白居易
日午微風且暮寒，春風冷峭雪乾殘。碧氈帳下紅爐畔，試爲來嘗一醆看。
府酒五絕 辨味 白居易
甘露太甜非正味，醴泉雖潔不芳馨。桮中此物何人別，柔旨之中有典刑。
府酒五絕 自勸 白居易
憶昔羈貧應舉年，脫衣典酒曲江邊。十千一斗猶賒飲，何況官供不著錢。
府酒五絕 諭妓 白居易
燭淚夜黏桃葉袖，酒痕春汚石榴裙。莫辭辛苦供歡宴，老後思量悔煞君。
晚歸早出 白居易
筋力年年減，風光日日新。退衙歸逼夜，拜表出侵晨。何處臺無月，誰家池不春。莫言無勝地，自是少閑人。坐厭推囚案，行嫌引馬塵。幾時辭府印，却作自由身。